Seun skiet mede-leerder in skool se badkamerFoto: Verskaf. Die polisie in Limpopo ondersoek onderskeidelik ŉ saak van poging tot moord en die nalatige stoor van ŉ vuurwapen nadat ŉ 16-jarige sy pa se ongelisensieerde vuurwapen saam met hom skool toe geneem en ŉ medeleerling daarmee geskiet het. Brig. Motlafela Mojapelo, woordvoerder van die polisie, het gesê die voorval het Vrydag plaasgevind. Die seun het ŉ ander leerder (18) tydens ŉ vurige argument geskiet. “Die voorval het in die badkamer van die Denga Tshivhase- hoërskool plaasgevind,” het Mojapelo gesê. Die 18-jarige is in sy onderlyf geskiet en sterk tans aan in die hospitaal. Die 16-jarige en sy 37-jarige pa is in hegtenis geneem op aanklagte van onderskeidelik poging tot moord en die nalatige stoor van ŉ vuurwapen. Die pa sal ook aangekla word van die onwettige besit van ŉ vuurwapen en ammunisie. Die polisie het beslag gelê op die vuurwapen en voer toetse uit om te bepaal of die wapen in die pleeg van enige ander misdade gebruik is. Die polisie het ouers gemaan om daagliks voor skool hul kinders se skoolsakke te deursoek.